Karen J. Klint (S), 2000-04-07:
Tak til SF, fordi SF er så tydelig i bemærkningerne til beslutningsforslag nr. B 115.
SF konstaterer nemlig, at der ikke er forskel på sikkerheden i at få en god pleje og omsorg alene i kraft af selve driftsformen.
SF finder heller ikke, at den gode behandling alene sikres gennem et tilsyn.
Det er vi enige i, for det kan handle om, at personalet i hverdagen gives de rette betingelser for at yde den behandling og omsorg, som beboerne har brug for, og det er noget andet end tilsyn alene.
Vi har nu drøftet tilsynet på plejehjemmene flere gange i dette forår.
Jeg vil også gerne denne gang understrege, at kommunerne ikke må svigte i deres ansvar for god behandling og i at udøve det lovpligtige tilsyn.
Forslagsstillerne citerer indholdet af embedslægernes tidligere sundhedsfaglige tilsyn.
Denne læsning fik et gammelt citat op i hovedet på mig, og det var citatet: »Ro og renlighed«.
Det var en sætning, vi i gamle dage så på
broderede billeder i mange alderdomshjem, men også i nogle af de første børnehaver
Det var sådan sort med guldskrift.
Siden har børnehaverne indholdsmæssigt udviklet sig væk fra det sundhedsorienterede som garanti for børns gode udvikling.
Når mange i dag efterspørger ro og renlighed til de hypersprudlende børnegrupper, så er det jo af andre grunde.
Ligesom børn har mennesker i en høj alder brug for mere end en god sundhedsfaglig standard i deres liv.
At gennemføre et forholdsvis sundhedsorienteret tilsyn kunne øge risikoen for, at fokus i de ældres hverdag også bliver mere sundhedsorienteret.
Dette kunne igen medføre, at netop denne generation ubevidst presses ind i en gammel patientrolle, hvor de passivt lader personalet og andre bestemme for sig og over sig.
Det sundhedsfaglige skal dog være i orden, men de ældre trænger måske allermest til, at vi andre ser på dem og deres liv med samme øjne, som vi ser på andre voksne personers liv, så de med større sikkerhed får
individuel støtte med respekt for de vaner og traditioner, der har præget livet før opholdet i plejeboligen.
De skal have et liv, hvor de trods alderssvækkelse stimuleres og opmutres til oplevelser og aktivitet.
Denne del af livet må nemlig ikke kun blive en venten på livets afslutning.
Man skal altså være meget syg og svækket for ikke at nyde en tur i frisk luft, og alle nyder, at nogle har tid til samvær og samtale.
Som sagt under drøftelsen af de andre beslutningsforslag vil vi gerne være med til at se på, hvordan kommunerne får bedre værktøjer til at sikre gennemførelsen af et helhedsorienteret tilsyn.
Regeringen er i gang med denne proces, og den afventer vi.
Vedrørende forslaget om plejehjemsbestyrelser har ministeren sagt, at han gerne vil være med til at øge demokratiet omkring plejehjemmene.
Den socialdemokratiske gruppe vil også gerne øge åbenheden omkring hjemmenes hverdag og behandlingen af de ældre, men vi har ikke lagt os fast på, om det skal være i bestyrelsesform, dels fordi en række hjem allerede i dag har en bestyrelse, dels fordi der allerede i dag er pligt til beboerråd og pårørenderåd, og dels fordi man skal huske, at ikke kun ældre får tilbud efter denne del af serviceloven.
Der vil givet skulle være forskel på, hvordan øget demokrati og åbenhed skal tilrettelægges, alt efter hvilken målgruppe hjemmet giver tilbud til.
Også her vil vi følge den proces, ministeren har igangsat, og være med til at indhente erfaringer fra de mange demokratiordninger, der fungerer i dag.
Så selv om vi er enige i målsætningen om øget sikkerhed for god behandling af de ældre, kan vi ikke støtte det fremsatte beslutningsforslag.